### Resumé

Byrådet besluttede i januar 2024 at oprette selskabet Vejle Kommunes Klimaselskab ApS. Årsagen var et krav fra staten om, at solceller på kommunale bygninger skulle håndteres gennem et kommunalt solcelleselskab. Dette krav er med finanslovsaftalen frafaldet, og ny lovgivning er i proces med forventet ikrafttræden 1. maj 2026. For at reducere udgifter til revision mv. indstilles det, at selskabet nedlægges hurtigst muligt, og at solceller på kommunale bygninger fremadrettet håndteres af bygningsejere med teknisk rådgivning fra Teknik & Miljø.

### Sagsfremstilling

Kommunerne skal - indtil videre - håndtere solceller på kommunale bygninger gennem et selvstændigt solcelleselskab, der kan producere og sælge elektricitet. Kommunerne har bredt set opfattet dette som et bureaukratisk benspænd for at integrere solceller.  For at kunne opsætte solceller på bygninger har Byrådet derfor i 2024 oprettet selskabet Vejle Kommunes Klimaselskab ApS. Vedtægerne for selskabet er vedlagt som bilag. Der har ikke siden oprettelse været aktivitet i selskabet, da der ikke er opsat solceller på kommunale tage i perioden.

Med *Aftale om udbygningen af sol og vind på land 2025* har regeringen, SF, De konservative, Enhedslisten, Radikale Venstre og Alternativet aftalt, at dette krav om selskabsudskillelse bortfalder, og et lovforslag har været i høring med frist 28. november. Lovforslaget er vedlagt som bilag. Loven forventes godkendt med ikrafttræden 1. maj 2026.

Det vil dermed blive lettere for kommunale bygninger at opsætte solceller og batterianlæg- på lige fod med statslige og regionale bygninger. Lovændringen har været et stort ønske fra kommunerne i en årrække.

Når loven træder i kraft, fjernes kravet om selskabsudskillelse. Samtidig fjernes regler om modregning i bloktilskud ved evt. overskud fra solceller. Dette skyldes, at solceller forudsættes opsat for at dække eget forbrug og forbedre bygningsdrift (forbrug "bag måleren"), ikke for at sælge til markedet.

Det er forvaltningens forventning, at denne regelforenkling vil føre til flere solceller på kommunale bygninger.

[adresse] ApS' berettigelse er dermed ophørt, hvorfor det indstilles at selskabet afvikles hurtigst muligt, og indenfor regnskabsåret 2025.

Direktøren for selskabet bemyndiges til at træffe relevante handlinger for at opnå afvikling.

**Historik**

Byrådet besluttede med sag 19, 17. januar 2024, at oprette Vejle Kommunes Klimaselskab ApS og indskød 40.000 kr. som selskabskapital - midlerne blev fundet i [adresse].

### Økonomi

Der er afsat 200.000 kr. fra [adresse] til at oprette selskabet. Midler er brugt til revision og udarbejdelse af vedtægter. Der er et restbeløb, der ikke er overført til selskabet. Når selskabet er lukket og alle regninger er opgjort, refunderes restbeløb til [adresse]. Forventningen er, at dette beløb vil ligge på ca. 134.000 kr.

### Klima og resiliensvurdering

Lovændringen vil forventeligt føre til flere solceller på kommunale tage, om end afvikling af selskabet ikke i sig selv har en klima eller resiliensbetydning.

### Sagens videre forløb

Sagen skal behandles af Økonomiudvalget samt Byrådet.

### Historik

#### Teknik- og Miljødirektøren indstiller , den 1. december 2025, punkt 186:

**at** Vejle Kommunes Klimaselskab ApS afvikles snarest muligt, og

**at** forvaltningen bemyndiges til at foretage relevante handlinger for at opnå dette.

####

#### Beslutning fra Klima-, Natur- og Miljøudvalget, den 1. december 2025, punkt 186:

Anbefalet.

####

#### Beslutning fra Økonomiudvalget, den 8. december 2025, punkt 302:

Anbefales.

Fraværende: Werner Nørgaard.

Fraværende: James Schou.

### Beslutning

Godkendt.

Fraværende: Zelma Mortensen. I stedet mødte Yannick Knudsen.

Fraværende: Ronja Laursen.